### Beslutningstema

I denne sag drøftes udkast til den reviderede udbuds- og indkøbspolitik samt tages stilling til, om udkastet til udbuds- og indkøbspolitikken skal sendes til høring.

### Historik

[adresse] nuværende udbuds- og indkøbspolitik er senest revideret og godkendt i Kommunalbestyrelsen den 31. maj 2018.

### Sagsfremstilling

I Vores Klimahandleplan har Tønder Kommune udvalgt en række klimahandlespor og klare målsætninger for, at der skal ske en væsentlig CO2-reduktion frem mod 2030, og at der skal iværksættes en række indsatser for at accelerere den grønne omstilling. Et af temaerne er "Bæredygtige indkøb". På den baggrund er der udarbejdet et udkast til en ny udbuds- og indkøbspolitik.

Politikken beskriver, hvordan vi i Tønder Kommune vil gøre indkøb til en del af den grønne omstilling, og hvordan det kan tænkes ind i de daglige arbejdsgange og procedurer. Fokus er på bæredygtighed i et socialt, økonomisk og miljømæssigt perspektiv, og politikken arbejder med de udvalgte verdensmål fra Visions – og Strategiplanen samt har et særligt fokus på verdensmål 12 - Ansvarligt forbrug og produktion.

Udbuds- og indkøbspolitikken sætter rammen for, hvordan Tønder Kommune på bedst mulig vis kan varetage borgernes og virksomhedernes interesser i forhold til indkøb af varer, tjenesteydelser samt bygge – og anlægsopgaver.

Udbuds- og indkøbspolitikken indeholder 5 værdiområder, der viser Tønder Kommunes tilgang til bæredygtige indkøb og bæredygtig udvikling af udbuds- og indkøbsområdet.

De 5 strategiske indkøbsværdier er:

• Kvalitet og værdi

• Økonomisk råderum og frigivet tid

• Bæredygtige indkøb

• Professionel indkøbsorganisation

• Samarbejde

De 5 indkøbsværdier indeholder forskellige indsatsområder. For varer og tjenesteydelser udmøntes værdierne og tilhørende indsatsområder gennem en indkøbsstrategi. Strategiens fornemste opgave er at fastsætte strategiske mål og udarbejde udviklingsorienterede handleplaner for indsatserne. Handleplanerne vil blive udarbejdet med inddragelse af de enkelte fagområder, hvor dette har relevans, og vil beskrive, hvordan kommunen operationelt vil gribe opnåelsen af de strategiske målsætninger og politiske visioner an.

Indkøbsstrategien godkendes i Direktionen og forelægges Økonomiudvalget til orientering.

Væsentlige ændringer

En væsentlig ændring fra tidligere udbuds- og indkøbspolitik er vedrørende beløbsgrænserne for konkurrenceudsættelse af bygge- og anlægsopgaver foruden de tærskelværdier, der er angivet i udbudsloven samt tilbudsloven. Af tidligere politik skulle kommunen allerede fra 100.000 indhente to tilbud.

Denne procedure er udfaset af udkastet til den nye politik, hvor Tønder Kommune følger procedurerne angivet i tilbudsloven. Udfasningen er sket efter gentagne drøftelser på dialogmøder med de lokale håndværkerforeninger samt entreprenører og efter henvendelse fra virksomheder inden for branchen. Tønder Kommune vil ved udfasningen af proceduren kunne opnå ressourcebesparelser. Både i form af medarbejderressourcer ved at skabe mere smidige procedurer, mindre administration og derved opnå tidsbesparelser. Dette frigiver ligeledes økonomiske ressourcer, da opgaverne i forhold til udsagn fra erhvervslivet vil kunne løses billigere. Virksomhederne vil kunne spare administrationstid samt yderligere fordyrende elementer jf. tilbudsmaterialet, når kommunen skal tage højde for alle elementer af tilbuddets udformning.

Zahra Thygesen for udbuds- og indkøbspolitikken

Et nyt tiltag er, at udbuds- og indkøbspolitikken bringes til offentlig høring samt bringes til høring ved relevante interessenter, der derved får mulighed for at afgive høringssvar. Dette for at sikre, at Tønder Kommune med politikken skaber de bedst mulige forudsætninger for udvikling af ansvarlige og bæredygtige indkøb til gavn for kommunens borgere, virksomheder og samfund.

Såfremt udkastet til udbuds- og indkøbspolitikken godkendes, vil det blive sendt til høring i perioden 5. juni til 1. juli 2024. Herefter indarbejdes eventuelle bemærkninger fra de afgivne høringssvar i politikken og endeligt udkast udarbejdes.

Det endelige udkast til politikken samt høringsnotat vil forventelig blive forelagt Økonomiudvalget den 20. august og Kommunalbestyrelsen den 29. august.

### Økonomi

Sagen har ingen økonomiske konsekvenser

### Lovgrundlag

Udbudsloven

Tilbudsloven

### Indstilling Direktionen indstiller,

|  |  |
| --- | --- |
| at | udkastet til Tønder Kommunes udbuds- og indkøbspolitik godkendes, |
| at | udkastet til høringsprocessen godkendes, og |
| at | indstillingen videresendes til Kommunalbestyrelsen. |

Beslutning fra Økonomiudvalget, 23. maj 2024, pkt. 5:

Indstillingen anbefales.

### Beslutning

Indstillingen godkendt.